РЕШЕНИЕ НА КОМИСИЯТА
от 7 август 2007 година
относно финансовото участие на Общността в разходите, направени от държавите-членки при въвеждането на системите за мониторинг и контрол, приложими към Общата политика по рибарство за 2007 г.
(нотифицирано под номер C(2007) 3747)
(2007/567/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 861/2006 на Съвета от 22 май 2006 г. за установяване на финансови мерки на Общността (1), и по-специално член 21 от него,
като има предвид, че:
(1)
Държавите-членки са представили на Комисията своите програми за контрол на рибарството за 2007 г., заедно със заявление за финансово участие на Общността в разходите, направени по изпълнението на проектите, включени в тези програми.
(2)
Заявленията, отнасящи се до дейностите, изброени в член 8, буква а) от Регламент (ЕО) № 861/2006, могат да кандидатстват за финансово участие на Общността.
(3)
Заявленията за финансово участие на Общността трябва да съответстват на изискванията на Регламент (ЕО) № 391/2007 на Комисията от 11 април 2007 г. за определяне на подробни правила за прилагане на Регламент (ЕО) № 861/2006 във връзка с разходите, направени от държавите-членки при въвеждането на системите за мониторинг и контрол, приложими към Общата политика по рибарство (2).
(4)
Целесъобразно е да се уточнят максималният размер и процентът на финансовото участие на Общността в съответствие с член 15 от Регламент (ЕО) № 861/2006, както и да се определят условията за предоставяне на това финансиране.
(5)
За да се ползват от финансиране от Общността, устройствата за автоматично определяне на местоположението трябва да отговарят на изискванията, посочени в Регламент (ЕО) № 2244/2003 на Комисията от 18 декември 2003 г. за определяне на подробни разпоредби за наблюдение със сателит на риболовните кораби (3).
(6)
Размерът на финансовото участие на Общността, предоставено на всяка държава-членка за разходите, свързани със закупуване и модернизиране на кораби и самолети, се изчислява въз основа на съотношението между осъществената от тези кораби и самолети дейност по инспекция и контрол и цялата им дейност за годината, както е заявена от държавите-членки.
(7)
Съгласно член 8 от Регламент (ЕО) № 391/2007 проектите, изброени в програмата за контрол на риболова, трябва да бъдат изпълнени съгласно графика, предвиден в тази програма.
(8)
Заявленията за възстановяване на разходите, свързани с тези проекти, трябва да бъдат подадени до Комисията в съответствие с член 11 от Регламент (ЕО) № 391/2007.
(9)
Мерките, предвидени в настоящото решение, са в съответствие със становището на Комитета по рибарство и аквакултури,
ПРИЕ НАСТОЯЩОТО РЕШЕНИЕ:
Член 1
Предмет
Настоящото решение предвижда финансово участие на Общността за 2007 г. в разходите, направени от държавите-членки при въвеждането на системите за мониторинг и контрол, приложими към Общата политика по рибарство, посочени в член 8, буква а) от Регламент (ЕО) № 861/2006. В настоящото решение се определят размерът на финансовото участие на Общността за всяка държава-членка, процентът на това участие и условията за неговото предоставяне.
Член 2
Нови технологии и ИТ мрежи
Разходите, извършени за покупка, монтаж и техническа помощ за компютърни технологии и изграждане на ИТ мрежи с цел осигуряване на възможност за ефикасен и сигурен обмен на данни във връзка с мониторинга, контрола и надзора на риболовните дейности, предоставят право на финансово участие на Общността в размер на 50 % от допустимите разходи в рамките на сумите, предвидени в приложение I.
Член 3
Устройства за автоматично определяне на местоположението
1. Разходите, извършени за закупуване и монтаж на борда на риболовните кораби на устройства за автоматично определяне на местоположението, позволяващи извършването на мониторинг на риболовните кораби от разстояние от центровете за мониторинг на риболова, чрез системите за наблюдение на корабите (VMS), предоставят право на финансово участие в максимален размер от 4 500 EUR на кораб в рамките на сумите, посочени в приложение II.
2. В рамките на сумата от 4 500 EUR, предвидена в параграф 1, първата част от приемливите разходи в размер на 1 500 EUR се финансира 100 %.
3. Финансовото участието в приемливите разходи за сумите между 1 500 EUR и 4 500 EUR на кораб възлиза на максимум 50 % от този разход.
4. За да имат право на финансово участие, устройствата за автоматично определяне на местоположението трябва да отговарят на условията, посочени в Регламент (ЕО) № 2244/2003.
Член 4
Пилотни проекти
Разходите, направени за пилотни проекти за нови технологии за контрол, предоставят право на финансово участие от Общността в размер на 50 % от допустимите разходи в рамките на сумите, предвидени в приложение III.
Член 5
Обучение
Разходите, направени по програми за обучение и обмен на държавни служители, отговорни за мониторинга, контрола и надзора в областта на рибарството, предоставят право на финансово участие от Общността в размер на 50 % от допустимите разходи в рамките на сумите, предвидени в приложение IV.
Член 6
Оценка на разходите
Разходите, направени за въвеждане на система за оценка на извършените разходи за контрол на Общата политика по рибарство, предоставят право на финансово участие от Общността в размер на 50 % от приемливите разходи в рамките на сумите, посочени в приложение V.
Член 7
Семинари и медийни средства
Разходите по инициативи, включващи семинари и медийни средства с цел повишаване на информираността както сред рибарите и другите участници, като инспектори, прокурори и съдии, така и сред широката общественост относно необходимостта от борба с безотговорния и незаконния риболов и във връзка с прилагането на разпоредбите на Общата политика по рибарство, предоставят право на финансово участие в размер на 75 % от допустимите разходи в рамките на сумите, предвидени в приложение VI.
Член 8
Патрулни кораби и самолети
Разходите, свързани със закупуването и модернизирането на кораби и самолети, използвани за инспекция и надзор на риболовните дейности от компетентните органи на държавите-членки, предоставят право на финансово участие в размер до 50 % от приемливите разходи, направени от държавите-членки, в рамките на сумите, предвидени в приложение VII.
Член 9
Адресати
Адресати на настоящото решение са държавите-членки.
Съставено в Брюксел на 7 август 2007 година.